শত দিন

দ্য **হান্ড্রেড ডেস** (), বা **সপ্তম জোটের যুদ্ধ** () হলো এলবা দ্বীপে এগারো মাস নির্বাসনের পর ১৮১৫ খ্রিষ্টাব্দের ২০ মার্চ নেপোলিয়নে বোনাপার্তের প্যারিসে ফেরা এবং একই বছর ৮ জুলাই রাজা একাদশ লুইর দ্বিতীয়বারের মতো সিংহাসনে আরোহণের মধ্যবর্তী সময়কালকে (১১০ দিন) নির্দেশ করে। এই সময়ে সপ্তম জোটের যুদ্ধ সংঘটিত হয়। এর মধ্যে ওয়াটারলু অভিযান  এবং নেপোলিটান যুদ্ধের পাশাপাশি আরও বেশ কয়েকটি স্বল্পদৈর্ঘ্য অভিযান অন্তর্ভুক্ত। *লেস সেন্ট জোর্স*  (শত দিন) বাক্যাংশটি প্যারিসের প্রিফেক্ট গ্যাসপার্ড, কমতে দে চাব্রোল ৮ জুলাই রাজাকে প্যারিসে স্বাগত জানিয়ে প্রদত্ত ভাষণে সর্বপ্রথম ব্যবহার করেন।

## ফ্রান্সে প্রত্যাবর্তন
 

মিত্রশক্তি যখন অন্য কাজে ব্যস্ত, তখন নেপোলিয়ন তাঁর স্বভাবসুলভ ভঙ্গিতে নিজের সমস্যার সমাধান করেন। ১৮১৫ সালের ২৬ ফেব্রুয়ারি, যখন ব্রিটিশ ও ফরাসি প্রহরী জাহাজগুলো অনুপস্থিত ছিল, তখন তিনি তাঁর ক্ষুদ্র নৌবহর নিয়ে এলবা থেকে যাত্রা শুরু করেন। তাঁর এই বহরে ছিল 'ইনকনস্ট্যান্ট' নামক একটি ব্রিল (এক ধরণের জাহাজ), চারটি ছোট পরিবহন জাহাজ এবং দুটি ফেলুকা। ১,০০০ সৈন্যসহ তিনি পোর্তোফেরাইও থেকে গোপনে সরে পড়েন এবং ১লা মার্চ ১৮১৫ তারিখে কান ও অঁতিব-এর মধ্যবর্তী গোলফে-জুয়ান-এ অবতরণ করেন। রাজতন্ত্রী অধ্যুষিত প্রোভঁস অঞ্চল বাদে সর্বত্র তিনি উষ্ণ অভ্যর্থনা পান। প্রোভঁসের অধিকাংশ এলাকা এড়ানোর জন্য তিনি আল্পস পর্বতমালার মধ্য দিয়ে একটি পথ বেছে নেন, যা বর্তমানে *[[রুট নেপোলিয়ন]]* নামে পরিচিত।

নিজের প্রতিরক্ষায় কোনো গুলি না ছুড়েই তাঁর সৈন্য সংখ্যা বাড়তে থাকে এবং শেষ পর্যন্ত তা একটি সেনাবাহিনীতে পরিণত হয়। ৫ মার্চ গ্রেনোবল-এ নামমাত্র রাজতন্ত্রী ৫ম পদাতিক রেজিমেন্ট দলবেঁধে নেপোলিয়নের পক্ষে চলে আসে। পরের দিন তাদের সাথে যোগ দেয় কর্নেল শার্ল দ্য লা বেদোয়ারের অধীনে থাকা ৭ম পদাতিক রেজিমেন্ট; উল্লেখ্য যে যুদ্ধ শেষ হওয়ার পর রাজদ্রোহের অপরাধে বোরবনরা এই কর্নেলের মৃত্যুদণ্ড কার্যকর করেছিল। একটি উপাখ্যান নেপোলিয়নের সম্মোহনী শক্তির পরিচয় দেয়: যখন গ্রেনোবলের আগে লাফ্রেতে নেপোলিয়নের অগ্রযাত্রা থামানোর জন্য রাজতন্ত্রী সেনাদের মোতায়েন করা হয়েছিল, তখন নেপোলিয়ন তাদের সামনে এগিয়ে গিয়ে নিজের কোট খুলে বুক চিতিয়ে দিয়ে বলেন, "তোমাদের মধ্যে যদি কেউ তোমাদের সম্রাটকে গুলি করতে চাও, তবে এই আমি এখানে দাঁড়িয়ে আছি।" সেনারা তৎক্ষণাৎ তাঁর দলে যোগ দেয়।

মার্শাল নে, যিনি তখন অষ্টাদশ লুইয়ের অন্যতম সেনাপতি ছিলেন, বলেছিলেন যে নেপোলিয়নকে একটি লোহার খাঁচায় পুরে প্যারিসে আনা উচিত। কিন্তু ১৪ মার্চ লোঁস-ল্য-সোনিয়ে (জুরাস) নামক স্থানে নে ৬,০০০ সৈন্যের একটি ছোট সেনাবাহিনী নিয়ে নেপোলিয়নের সাথে যোগ দেন। ১৫ মার্চ নেপলস-এর রাজা জোয়াকিম মুরাঁ, তাঁর সিংহাসন রক্ষার চেষ্টায় অস্ট্রিয়ার বিরুদ্ধে যুদ্ধ ঘোষণা করেন, যা নেপোলিটান যুদ্ধের সূচনা করে। জনসমাবেশে সাংবিধানিক সংস্কার এবং সরাসরি নির্বাচনের প্রতিশ্রুতি দিয়ে গ্রামীণ এলাকা পাড়ি দেওয়ার পর, ২০ মার্চ নেপোলিয়ন রাজধানীতে প্রবেশ করেন। তার অল্প কিছুক্ষণ আগেই রাজা লুই সেখান থেকে পালিয়ে যান। (নে-কে ১৮১৫ সালের ৩ আগস্ট গ্রেপ্তার করা হয়, ১৬ নভেম্বর বিচার শুরু হয় এবং ৭ ডিসেম্বর ১৮১৫ তারিখে তাঁর মৃত্যুদণ্ড কার্যকর করা হয়।)

রাজতন্ত্রীরা খুব বড় কোনো হুমকি তৈরি করতে পারেনি: অ্যাঙ্গুলামের ডিউক লুই-অঁতোয়ান দক্ষিণে একটি ছোট বাহিনী গঠন করেছিলেন, কিন্তু ভ্যালেন্স-এ তারা মার্শাল গ্রুশি-র অধীনে থাকা সাম্রাজ্যবাদী বাহিনীর বিরুদ্ধে কোনো প্রতিরোধ গড়তে পারেনি; এবং ডিউক ৯ এপ্রিল ১৮১৫ তারিখে একটি চুক্তিতে স্বাক্ষর করেন যার মাধ্যমে রাজতন্ত্রীরা সম্রাটের কাছ থেকে ক্ষমা লাভ করেন। ভঁদের রাজতন্ত্রীরা পরবর্তীতে সক্রিয় হয়ে ওঠে এবং সাম্রাজ্যবাদী বাহিনীর জন্য বেশ সমস্যার সৃষ্টি করে।

### নেপোলিয়নের স্বাস্থ্য
নেপোলিয়নের স্বাস্থ্য সম্পর্কে প্রাপ্ত তথ্যগুলো কিছুটা স্ববিরোধী: লাজার কার্নো, পাস্কিয়ের, লাভাল্লেট, পল থিয়েবল্ট এবং অন্যরা মনে করতেন তিনি অকালেই বৃদ্ধ এবং দুর্বল হয়ে পড়েছেন। এলবা দ্বীপে থাকাকালীন স্যার নিল ক্যাম্পবেল লক্ষ্য করেছিলেন যে তিনি নিষ্ক্রিয় এবং স্থূলকায় হয়ে পড়েছেন। এলবাতে থাকাকালীন সময়েই তিনি মাঝেমধ্যে মূত্রথলির সমস্যায় (retention of urine) ভুগতে শুরু করেন, তবে তা মারাত্মক ছিল না।

নেপোলিয়ন তাঁর জনজীবনের দীর্ঘ সময় ধরে হেমোরয়েড বা পাইলস-এ ভুগেছেন, যার ফলে দীর্ঘক্ষণ ঘোড়ায় চড়ে থাকা তাঁর জন্য কঠিন ও যন্ত্রণাদায়ক ছিল। ওয়াটারলু যুদ্ধের সময় এই শারীরিক অবস্থার ফলাফল ছিল বিপর্যয়কর; যুদ্ধের সময় খুব অল্প সময় বাদে দীর্ঘক্ষণ ঘোড়ায় চড়ে থাকতে না পারায় তাঁর পক্ষে রণক্ষেত্রে সৈন্যদের তদারকি করা এবং সরাসরি কমান্ড দেওয়া বাধাগ্রস্ত হয়েছিল। তবে অন্যরা তাঁর মধ্যে কোনো লক্ষণীয় পরিবর্তন দেখেননি। মোলেয়েন, যিনি সম্রাটকে ভালো করে চিনতেন, মনে করতেন তাঁর মাঝে মাঝেমধ্যে যে ক্লান্তি দেখা যেত তা পরিবর্তিত পরিস্থিতির কারণে সৃষ্ট দ্বিধাদ্বন্দ্বের ফল।

### সাংবিধানিক সংস্কার

১৮১৫ সালের ১৩ মার্চ লিওন-এ নেপোলিয়ন একটি ফরমান জারি করেন যার মাধ্যমে বিদ্যমান কক্ষগুলো ভেঙে দেওয়া হয় এবং নেপোলিয়নীয় সাম্রাজ্যের সংবিধান সংশোধনের উদ্দেশ্যে একটি জাতীয় জনসভা বা শ্যাম দ্য মে (Champ de Mai) আহ্বানের নির্দেশ দেওয়া হয়। তিনি বেঞ্জামিন কনস্ট্যান্টকে বলেছিলেন, "আমি বুড়ো হয়ে যাচ্ছি। একজন সাংবিধানিক রাজার বিশ্রাম আমার জন্য উপযুক্ত হতে পারে। এটি আমার ছেলের জন্য আরও বেশি উপযুক্ত হবে।"

সেই সংবিধান সংশোধনের কাজটি সম্রাটের সাথে মিলে বেঞ্জামিন কনস্ট্যান্ট সম্পন্ন করেন। এর ফলে তৈরি হওয়া 'অ্যাক্ট অ্যাডিশনেল' (সাম্রাজ্যের সংবিধানের সম্পূরক) ফ্রান্সকে একটি বংশানুক্রমিক চেম্বার অফ পিয়ার্স এবং একটি নির্বাচিত প্রতিনিধি সভা, Chamber of Representatives উপহার দেয়।

শাতোব্রিয়ঁ-এর মতে অষ্টাদশ লুই এর সাংবিধানিক সনদের প্রেক্ষাপটে এই নতুন সংবিধানটি (যাকে 'লা বেঞ্জামিন' বলা হতো) ছিল পূর্ববর্তী প্রশাসনের সনদের একটি "সামান্য উন্নত" সংস্করণ মাত্র। তবে আগাথা রামসহ পরবর্তী ঐতিহাসিকরা উল্লেখ করেছেন যে, এই সংবিধান ভোটাধিকার সম্প্রসারণের অনুমতি দিয়েছিল এবং স্পষ্টভাবে সংবাদপত্রের স্বাধীনতা নিশ্চিত করেছিল। প্রজাতান্ত্রিক রীতি অনুযায়ী সংবিধানটি ফ্রান্সের জনগণের কাছে গণভোট-এর জন্য পেশ করা হয়েছিল। কিন্তু উৎসাহের অভাব বা জাতি হঠাৎ সামরিক প্রস্তুতিতে জড়িয়ে পড়ার কারণে মাত্র ১,৫৩২,৫২৭টি ভোট পড়েছিল, যা ফরাসি কনসুলেট আমলের গণভোটের অর্ধেকেরও কম। তবে "বিপুল সংখ্যাগরিষ্ঠতা" পাওয়ার ফলে নেপোলিয়ন অনুভব করেছিলেন যে তাঁর কাছে সাংবিধানিক বৈধতা রয়েছে।

৩ জুনের নির্বাচনে কট্টর উদারপন্থী জঁ ডেনিস, কোঁত লাঞ্জুইনাইস প্রতিনিধি সভার সভাপতি নির্বাচিত হলে নেপোলিয়ন প্রথমে তা বাতিল করতে চেয়েছিলেন, কিন্তু পরে অনেক কষ্টে তাঁকে নিবৃত্ত করা হয়। সভার সাথে তাঁর শেষ যোগাযোগে নেপোলিয়ন তাদের সতর্ক করে বলেছিলেন যে, তারা যেন শেষ সময়ের বাইজেন্টাইন গ্রীকদের অনুকরণ না করে—যারা শত্রুর অবরোধকারী যন্ত্র (Battering ram) যখন তাদের ফটকে আঘাত করছিল, তখনও সূক্ষ্ম তর্কে মগ্ন ছিল।

বিষয়শ্রেণী:নেপলীয় যুদ্ধ
বিষয়শ্রেণী:১৯১১-এ থেকে উইকিপিডিয়া নিবন্ধসমুহ এনসাইক্লোপিডিয়া ব্রিটানিকা পাঠ্যে একত্রিত
বিষয়শ্রেণী:উইকিসংকলন তথ্যসূত্রসহ এনসাইক্লোপিডিয়া ব্রিটানিকার পাতায় উদ্ধৃতি অন্তর্ভুক্ত
বিষয়শ্রেণী:উদ্ধৃতি শৈলীতে জার্মান ভাষার উৎস (de)
বিষয়শ্রেণী:উদ্ধৃতি শৈলীতে ওলন্দাজ ভাষার উৎস (nl)
বিষয়শ্রেণী:উৎসবিহীন তথ্যসহ সকল নিবন্ধ